Diari Oficial de la Generalitat Valenciana


Sumari del DOGV 2793, del 17-07-1996 (1996/838807)

DECRET 137/1996, de 16 de juliol, del govern valencià, pel qual s'aprova el reglament orgànic i funcional de la Conselleria d'Indústria i Comerç.
-------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1996/07/16/137/dof/vci/html**

### Dades del document

Número de DOGV
:   2793

Data del DOGV
:   17-07-1996

Secció del DOGV
:   DISPOSICIONS GENERALS

Número del document
:   1996/838807


Data del document
:   16-07-1996

Organisme emissor
:   Conselleria d'Indústria i Comerç

Tipus de document
:   Decret

Anàlisi jurídica

DECRET 137/1996, de 16 de juliol, del govern valencià, pel qual s'aprova el reglament orgànic i funcional de la Conselleria d'Indústria i Comerç.   
Pel Decret 28/1994, de 8 de febrer, del Govern Valencià, s'aprovà el Reglament Orgànic i Funcional de la Conselleria d'Indústria, Comerç i Turisme.  
Publicats la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana, i el Decret 45/1996, de 25 de març, del Govern Valencià, que regulen i estableixen la nova organització de l'Institut Turístic Valencià (ITVA) que passa a denominar-se Agència Valenciana del Turisme, i s'adscriu a la Presidència de la Generalitat Valenciana, es fa necessària la modificació de l'esmentat Decret 28/1994.  
Pel que s'ha exposat, de conformitat amb el que estableixen els articles 35.f) i 70 de la Llei de la Generalitat Valenciana 5/1983, de 30 de desembre, a proposta del conseller d'Indústria i Comerç i després de la deliberació prèvia del Govern Valencià, en la reunió del dia 16 de juliol de 1996,  
DECRETE  
TíTOL I  
Dels òrgans de la conselleria  
Article 1  
La Conselleria d'Indústria i Comerç és el màxim òrgan encarregat de la direcció i execució de la política del Govern Valencià en les matèries d'indústria i comerç, i exerceix les competències que legalment té atribuïdes a aquests efectes.  
Article 2  
1. El conseller és la superior autoritat de la conselleria, sent-ne el màxim òrgan executiu.  
2. El nivell directiu de la Conselleria d'Indústria i Comerç està integrat per:  
a) La Secretaria General  
b) Les direccions generals  
3. Sota la directa autoritat del conseller es troben:  
a) El secretari general  
b) El director general d'Indústria i Energia  
c) El director general de Comerç  
4. Adscrita a la Conselleria d'Indústria i Comerç i sota la directa autoritat del conseller, s'enquadra l'entitat de dret públic Institut de la Petita i Mitjana Indústria de la Generalitat Valenciana (IMPIVA).  
Article 3  
El nivell administratiu de la conselleria està integrat per la resta d'unitats sota la dependència del secretari general i dels directors generals.  
Article 4  
Territorialment, la Conselleria d'Indústria i Comerç s'organitza en serveis centrals i serveis territorials.  
Els serveis centrals tenen competència sobre tot el territori de la Comunitat Valenciana.  
Els serveis territorials, d'àmbit provincial, són l'expressió organitzativa del principi de desconcentració que regeix l'activitat administrativa de la conselleria. Al front dels serveis territorials de cada província hi haurà un director territorial d'Indústria i Comerç, amb dependència orgànica del secretari general.  
TíTOL II  
Dels serveis centrals  
CAPíTOL I  
Del conseller  
Article 5  
1. El conseller, en la seua condició de màxima autoritat de la conselleria, exerceix totes les competències inherents al seu càrrec, i expressament té atribuïdes les següents funcions:  
a) Proposar al Govern Valencià el nomenament i cessament d'alts càrrecs del departament.  
b) Preparar i presentar al Govern Valencià els avantprojectes de llei, propostes d'acord i projectes de decret relatius a les qüestions pròpies del departament, i ratificar aquests últims una vegada s'hagen aprovat.  
c) Formular motivadament els avantprojectes de pressupost de la conselleria.  
d) Exercir la potestat reglamentària en les matèries pròpies de la conselleria, en forma d'ordres d'aquesta.  
e) Proposar al Govern Valencià, per a l'aprovació, l'estructura i organització de la conselleria.  
f) Executar els acords del Govern Valencià en el marc de les seues competències.  
g) Resoldre els recursos que s'interposen contra resolucions dels organismes o autoritats de la conselleria, tret de les excepcions establertes en les lleis.  
h) Resoldre els conflictes d'atribucions que sorgisquen entre diferents òrgans i autoritats de la conselleria.  
i) Exercir la direcció, iniciativa, inspecció i altres funcions que li corresponguen respecte als organismes, entitats i societats adscrits a la conselleria.  
j) Disposar de les despeses pròpies dels serveis de la conselleria dins dels límits legals i pressupostaris i disposar del crèdit exigible i fer la corresponent proposta de pagament.  
k) Exercir les facultats ordinàries en matèria de contractació administrativa dins dels límits legals i pressupostaris.  
l) Atorgar o proposar, si escau, les recompenses que corresponga i exercir les potestats disciplinàries i correctives d'acord amb les disposicions vigents.  
m) Totes les altres facultats que li atribuïsquen les lleis, els reglaments, el Govern Valencià o el president de la Generalitat Valenciana.  
2. En cas de vacant, absència o malaltia del conseller, el substituirà en les funcions executives el secretari general i, si de cas hi manca, el director general més antic en el càrrec, llevat que el conseller decidisca explícitament en un altre sentit. Tot això sense perjudici del que estableix l'article 16 de la Llei 5/1983, de 30 de desembre, del Govern Valencià.  
Article 6  
1. El Consell de Direcció és l'òrgan col·legiat assessor del conseller en l'elaboració, coordinació i seguiment dels programes d'actuació de la conselleria.  
2. El Consell de Direcció, sota la presidència del conseller, estarà integrat pel secretari general, el director general d'Indústria i Energia, el director general de Comerç i el cap del Gabinet del conseller, que actuarà com a secretari.  
3. Quan el conseller ho considere convenient, podran ser convocats al Consell de Direcció els responsables de les entitats i societats que depenen de la conselleria.  
Article 7  
Directament adscrit al conseller hi haurà un Gabinet, com a òrgan d'assistència i suport a aquest, que realitzarà les funcions que aquell li encomane.  
CAPíTOL II  
De la Secretaria General  
Article 8  
1. Al secretari general, segona autoritat de la conselleria, li corresponen les següents atribucions:  
a) Exercir la coordinació de les direccions generals i dels organismes, entitats i societats adscrits a la conselleria.  
b) Exercir la superior direcció de tot el personal de la conselleria, resolent tots els assumptes que es refereixen a aquest, llevat dels casos reservats a la decisió del conseller.  
c) L'establiment i control del règim intern de tots els serveis que depenen de la conselleria.  
d) Prestar assistència i assessorament tècnic i jurídic al conseller i a la resta de centres directius.  
e) La realització d'estudis i la compilació de documentació sobre matèries pròpies de la conselleria.  
f) Conformar la proposta de l'avantprojecte del pressupost global de la conselleria.  
g) Elaborar projectes o plans d'actuació i programes de necessitats de la conselleria.  
h) Informar el personal directiu de la conselleria de la procedència legal i de la viabilitat econòmica dels seus programes d'actuacions.   
i) Informar dels assumptes que el conseller haja de sotmetre al Govern Valencià o al president de la Generalitat Valenciana.  
j) Informar de qualsevol disposició de caràcter general que emane de la conselleria.  
k) Proposar les reformes encaminades a millorar i perfeccionar els serveis dels diferents centres de la conselleria, i preparar el relatiu a l'organització i mètode de treball, atenent principalment als seus costos i rendiments.  
l) Dictar normes generals sobre adquisició de material i totes les disposicions que afecten el funcionament dels serveis.  
m) Preparar compilacions de les disposicions vigents que afecten les competències de la conselleria i tenir cura de les publicacions tècniques, periòdiques o no, de la conselleria i dels organismes, entitats i societats que en depenen.  
n) Les altres funcions que li encomane el conseller i les que li assignen les disposicions legals o reglamentàries.  
2. En el supòsit de vacant, absència o malaltia del secretari general, i llevat del que expressament puga disposar el conseller, serà substituït pel director general més antic en el càrrec.  
Article 9  
Depenen directament del secretari general les següents unitats:  
a) Secretaria General Administrativa  
b) Assessoria Jurídica i d'Assumptes Comunitaris  
c) Gabinet Tècnic  
Article 10  
En la Secretaria General Administrativa s'enquadren les funcions relacionades amb les següents matèries:  
a) Direcció i impuls de la informatització dels serveis de la conselleria.  
b) Seguiment, gestió i tramitació de l'execució pressupostària.  
c) Tramitació d'expedients de contractació i seguiment de l'execució d'aquests.  
d) Personal.  
e) Assumptes generals.  
f) Registre general, arxiu i oficines d'informació i d'iniciatives i reclamacions.  
g) Estudi dels processos, estructures i mètodes de treball.  
h) Racionalització dels procediments administratius i dels instruments de gestió.  
i) Estudi i proposta sobre normalització de material i documentació.  
j) Publicacions.  
k) Direcció i coordinació de projectes d'obres propis o desenvolupats en virtut de convenis de col·laboració.  
Article 11  
Per a la realització de les funcions indicades en l'article anterior, la Secretaria General Administrativa s'estructura en les següents unitats:  
- Servei d'Informàtica  
- Servei de Programació i Gestió Econòmica  
- Servei de Gestió Administrativa  
- Servei d'Organització, Informació i Coordinació  
- Servei de Projectes d'Arquitectura.  
Article 12  
1. En l'Assessoria Jurídica i d'Assumptes Comunitaris s'enquadren les funcions relacionades amb les següents matèries:  
a) Estudi, coordinació, informe i assessorament jurídic.  
b) Elaboració i informe de disposicions de caràcter general.  
c) Anàlisi i estudis de dret comparat i jurisprudència.   
d) Tramitació de recursos.  
e) Direcció, impuls i coordinació de les activitats de la conselleria i de les entitats i societats que en depenen en matèria comunitària.  
f) Informació i difusió d'incentius CE i de la normativa i jurisprudència CE.  
g) Tramitació de projectes comunitaris.  
h) Seguiment i difusió de la legislació valenciana, estatal, autonòmica i comunitària.  
i) Elaboració i actualització permanent de la recopilació de dret valencià i comunitari en matèria d'indústria i comerç.  
2. L'Assessoria Jurídica i d'Assumptes Comunitaris s'organitza en l'Assessoria Jurídica i la Unitat de Programes Comunitaris.  
Article 13  
En el Gabinet Tècnic s'enquadren les funcions relacionades amb les següents matèries:  
a) Estudis i informes tècnics i econòmics.  
b) Manteniment, tractament i interpretació de fonts i dades estadístiques.  
c) Seguiment i control de l'activitat parlamentària.  
d) Biblioteca.  
CAPíTOL III  
De les direccions generals  
Article 14  
1. Són funcions dels directors generals de la Conselleria d'Indústria i Comerç:  
a) Disposar tot el que es relaciona amb el règim intern dels serveis de la seua direcció i resoldre'n els respectius expedients, sempre que no siga facultat privativa del conseller o del secretari general.  
b) Dirigir i gestionar els serveis i resoldre els assumptes que li assigne aquest Reglament o que el conseller li encomane.  
c) Vigilar, fiscalitzar i supervisar el funcionament de totes les dependències al seu càrrec.  
d) Proposar al conseller la resolució que consideren pertinent en assumptes que són de la seua competència i la tramitació dels quals correspon a la direcció general.  
e) Establir el règim intern de les oficines que en depenen, sense perjudici de les competències de la Secretaria General.  
f) Elevar anualment al secretari general, per a la confecció de la memòria de la conselleria, un informe sobre el funcionament, cost i rendiment dels serveis al seu càrrec.  
2. En els supòsits de vacant, absència o malaltia dels directors generals, i llevat del que expressament puga disposar el conseller, seran substituïts pel secretari general.  
Secció primera  
De la Direcció General d'Indústria i Energia  
Article 15  
A la Direcció General d'Indústria i Energia correspondrà l'anàlisi, desenvolupament i execució de la política de la conselleria en matèria d'indústria, energia, mineria, tecnologia i artesania.  
De la Direcció General d'Indústria i Energia depèn l'àrea d'Indústria i Energia  
Article 16  
1. En l'àrea d'Indústria i Energia s'enquadren les funcions relacionades amb les següents matèries:  
a) Elaboració de la normativa i els plans d'actuació, coordinació i control en les matèries de normalització, homologació, qualitat i seguretat industrial, registre d'establiments industrials, producció, distribució o consum d'energia, investigació i aprofitament de jaciments miners, aigües mineromedicinals i sector artesà.  
b) Elaboració d'estudis, informes i propostes sobre resolució d'expedients, procediments, organització i ordenació en les matèries industrial, energètica, minera i artesania.  
c) Centralització del Registre d'Establiments Industrials, així com l'actualització i el manteniment d'aquest.  
d) Estudis i elaboració de propostes i plans d'actuació per a la promoció, diversificació, modernització i millora de la competitivitat i de la qualitat del sector industrial.  
e) Anàlisi i seguiment de les actuacions relatives a la promoció, desenvolupament i foment dels sectors industrial, energètic i miner, així com de les activitats pròpies de promoció tecnològica i d'infraestructures.  
f) Elaboració d'estudis i projectes d'actuacions per a la promoció i desenvolupament del sector artesà i execució dels plans de foment i ordenació de l'artesania.  
g) Coordinació, funcional, de les unitats territorials en matèria de la seua competència.  
2. L'àrea d'Indústria i Energia s'estructura en els següents serveis:  
- Servei d'Anàlisi Industrial  
- Servei d'Indústria i Seguretat  
- Servei d'Energia  
- Servei de Mines  
- Servei d'Artesania  
Secció segona  
De la Direcció General de Comerç  
Article 17  
A la Direcció General de Comerç correspon el desenvolupament i l'execució de la política de la conselleria en matèria de comerç.  
De la Direcció General de Comerç depèn l'àrea de Comerç.  
Article 18  
1. En l'àrea de Comerç s'enquadren les funcions relacionades amb les següents matèries:  
a) Desenvolupament d'accions que tendeixen a l'ordenació i reglamentació de l'activitat comercial i el seu control, així com assessorament i informació en matèria d'establiment i utilització dels espais comercials per a aconseguir un nivell adequat d'equipaments i la correcta inserció de les noves formes i unitats comercials en el sector.  
b) Formació i capacitació dels agents del sector de la distribució, així com estudi, coneixement i difusió de les estructures comercials, canals i processos de comercialització existents; difusió i divulgació de la informació relativa tant a aspectes normatius com a qualsevol altra que puga resultar d'interès.  
c) Adopció i coordinació de mesures encaminades al foment i desenvolupament de la comercialització de productes valencians; concertació, tutela, promoció i impuls de l'activitat de les cambres de comerç, indústria i navegació i de les institucions firals i fires de la Comunitat Valenciana; accés a la informació necessària per a la cooperació comercial i col·laboració amb altres organismes i institucions en la formulació i desenvolupament dels programes de suport a l'exportació.  
d) Elaboració de propostes per a la reforma, modernització i millora de les estructures comercials i dels processos de distribució comercial, adaptació de noves tecnologies comercials i creació i millora d'equipaments col·lectius, així com estudi, desenvolupament i execució dels programes d'ajuda al finançament de projectes destinats a aquesta finalitat.  
e) Foment de projectes de cooperació econòmica entre empreses del sector, impuls de l'associacionisme comercial i assistència tècnica comercial en col·laboració amb altres institucions i entitats.  
f) Elaboració de propostes de mesures encaminades a l'execució de la política de preus de la Generalitat Valenciana i tramitació, informació i elaboració de propostes de resolució dels expedients en matèria de preus que s'hagen de sotmetre al conseller i a la Comissió de Preus de la Generalitat Valenciana.  
g) Coordinació, funcional, de les unitats territorials en matèria de la seua competència.  
2. L'àrea de Comerç s'estructura en els següents serveis:  
- Servei d'Informació i Inspecció  
- Servei de Promoció Comercial  
- Gabinet Tècnic de Preus  
TíTOL III  
De l'organització territorial  
Article 19  
1. Les direccions territorials d'Indústria i Comerç assumeixen la representació de la conselleria en el seu respectiu àmbit territorial i els correspondrà la direcció i coordinació de les unitats administratives del seu àmbit provincial i, en particular, les funcions que els encomanen o els atribuïsquen reglamentàriament.  
2. Les direccions territorials d'Indústria i Comerç s'estructuren en els següents serveis:  
- Servei territorial d'Indústria i Energia.  
- Servei territorial de Comerç  
Als esmentats serveis territorials els correspondrà les funcions que els encomanen o els atribuïsquen reglamentàriament.  
DISPOSICIó DEROGATòRIA  
Queda derogat el Decret 28/1994, de 8 de febrer, del Govern Valencià, pel qual s'aprovà el Reglament Orgànic i Funcional de la Conselleria d'Indústria, Comerç i Turisme.  
DISPOSICIONS FINALS  
Primera  
En els supòsits de vacant en la titularitat d'algun dels òrgans establerts per aquest decret, es podrà acordar l'acumulació de les funcions corresponents a aquest o a un altre o altres òrgans.  
Segona  
Es faculta el conseller d'Indústria i Comerç perquè dicte les disposicions necessàries per al desenvolupament del que estableix aquest decret.  
Tercera  
Aquest decret entrarà en vigor el dia de la publicació en el Diari Oficial de la Generalitat Valenciana.  
València, 16 de juliol de 1996.  
El president de la Generalitat Valenciana,  
EDUARDO ZAPLANA HERNáNDEZ-SORO  
El conseller d'Indústria i Comerç,  
DIEGO SUCH PÉREZ


Còpia Permalink ELI